B. Bugár, podpredseda NR SR: (2004-06-18):
J. Jaduš, poslanec: Vážené kolegyne, vážení kolegovia, vážený pán predsedajúci, vážená Národná rada, vláda Slovenskej republiky považuje starostlivosť o životné prostredie za rozhodujúci nástroj trvalo udržateľného rozvoja a prirodzenú súčasť zdravo fungujúcej ekonomiky založenej na princípoch efektívneho využívania zdrojov a integrácie troch navzájom závislých a podporujúcich sa pilierov ekonomického, sociálneho a environmentálneho. Prostriedky vynaložené na jeho skvalitnenie sú prostriedkami na ochranu zdravia a podmienok života, ako aj na zachovanie podmienok pre ďalší hospodársky a sociálny rozvoj. Preto vláda vytvorí aktivity smerujúce k zlepšeniu životného prostredia, k zachovaniu prírodného a kultúrneho dedičstva, k ochrane prírody a prírodných zdrojov a k optimálnemu využívaniu územia v súlade s Ústavou Slovenskej republiky, s environmentálnym právom Európskej únie a medzinárodnými dohovormi. Vážené kolegyne, kolegovia, toto sú slová, ktoré musia nadchnúť každého, kto si prečíta vládny program, slová, ktoré sú nielen koncepčné a výstižné vo vzťahu k životnému prostrediu, ale ako súčasť vládneho programu aj záväzné pre súčasnú exekutívu. Premiér Mikuláš Dzurinda vydal  pred časom knihu s názvom Kde je vôľa, tam je cesta. Nuž v tomto prípade je cesta, ktorá je veľmi zreteľne načrtnutá v programovom vyhlásení vlády, bohužiaľ, chýba vôľa vydať sa na túto cestu. Každodenná prax ukazuje, že za týmto vajataním vlády stojí predovšetkým nevôľa a negativistické postoje rezortu ministerstva financií voči rezortu ministerstva životného prostredia. Každý rok sa s tým stretávame v boji o zdroje pre rezort životného prostredia pri schvaľovaní zákona o štátnom rozpočte. Vážené kolegyne, kolegovia, je zrejmé, že životné prostredie bude vždy v ekonomickom rozdelení rezortov stáť medzi tými, ktoré budú vždy odkázané na veľké zdroje, aby bolo schopné zabezpečiť úlohy, ktoré mu vyplývajú z programového vyhlásenia vlády, medzinárodných dohovorov a legislatívy Európskej únie. Aká je však prax? Napriek záväzkom a prísľubom vláda nie je schopná garantovať likvidáciu starých environmentálnych záťaží, ktoré sú trvalým zdrojom ohrozenia zdravia a životov občanov. Objemy potrebných prostriedkov sa v tomto prípade dajú rátať na desiatky miliárd korún. Ochrana životov a majetku občanov pred živelnými pohromami si vyžaduje zásahy do krajiny vo výške ďalších desiatok miliónov Sk. Náhrady za obmedzovanie vlastníckych práv v chránených územiach, majetkové vyrovnanie, zabezpečenie ochrany územia, osveta a environmentálne vzdelávanie, veda a výskum sú dlhodobo podhodnotené. Rezort životného prostredia má dnes vážne problémy so zabezpečením chodu špecializovanej štátnej správy napriek tomu, že sme na to upozorňovali veľmi dôrazne, že ministerstvo financií nedalo na kapitálové výdavky budovania špecializovanej štátnej správy ani jednu korunu. Ministerstvo životného prostredia nebolo schopné uhrať nerovný boj s ministerstvom vnútra pri odčlenení sa od všeobecnej štátnej správy a ďalšie zdroje chýbajú aj v oblasti výkonov napríklad pri zákone o integrovanej prevencii a kontrole znečistenia, kde je nutné navýšiť počet pracovníkov, techniku, pretože je vážne ohrozená i hospodárska oblasť. Takto by sme mohli ešte dlho vyratúvať nedostatky vyplývajúce z neschopnosti tejto vlády garantovať zdroje pre oblasť životného prostredia, ktoré sa prejavujú nielen v znížení kvality zdravia a života občanov Slovenskej republiky, ale negatívne zasahujú aj do oblasti hospodárstva, ohrozujú základné piliere trvalo udržateľného rozvoja. Čo je však horšie, nedostatok finančných prostriedkov pre rezort životného prostredia zakladá aj ďalší rast medziregionálnych rozdielov,  čo nepriamo napomáha aj nastavenie podmienok pomoci z európskych fondov. Je to práve ministerstvo financií, ktoré pri znižovaní rozpočtových zdrojov pre environmentálne stavby alebo na realizáciu environmentálnych stavieb odkazuje na využívanie eurofondov. Problém je v tom, že pomoc Európskej únie je nasmerovaná predovšetkým na sídla nad 2 000 obyvateľov a, bohužiaľ, všetci veľmi dobre vieme, že práve zaostalé regióny Slovenska sa vyznačujú vysokým objemom obcí s malým počtom obyvateľov a s veľkým roztrúsením v území. Vzhľadom na neschopnosť obce zabezpečiť nevyhnutné financovanie, kofinancovanie si Európska únia vynútila ako prijímateľov zdrojov  transformované akciové spoločnosti, vodárenské spoločnosti. Tie sú však buď vo veľmi zlej hospodárskej situácii, alebo kapacitne nestačia, pretože realizujú environmentálne stavby vo veľkých aglomeráciách. Aj z toho dôvodu je teda vážne ohrozené aj naplnenie záväzkov Slovenskej republiky voči Európskej únii v oblasti infraštrukturálnej vybavenosti územia našej krajiny. Vážené kolegyne, kolegovia, súčasná prax ukazuje, že rezort životného prostredia ťahá dlhodobo za kratší koniec. Patríme medzi najzaostalejšie krajiny v Európskej únii, čo nás núti hľadať nové nástroje, ktoré budú garantovať rozvoj regiónov a zlepšovanie životných podmienok obyvateľstva. Bez infraštrukturálnej pripravenosti nebude možno tento rozvoj naďalej zabezpečovať. Vážení kolegovia, vážené kolegyne, prosím vás aj v mene svojom, aby ste sa pridali k spoločnému návrhu výboru pre životné prostredie a podporili tento zákon o ustanovení Environmentálneho fondu, pretože ako súčasná prax ukazuje, bez neho nebude možné zabezpečiť závažné a dôležité plnenie úloh, ktoré si vláda stanovila vo svojom vládnom programe. Chcel som ešte prečítať aj výzvu ZMOS-u, ale v podstate obsahuje všetko to, o čom sme dnes hovorili. Medzi vami je množstvo primátorov a starostov obcí a vy veľmi dobre viete zo svojho pôsobenia, akú pomocnú ruku ste mali v bývalom Štátnom fonde životného prostredia a akú pomoc môžete očakávať od nového Environmentálneho fondu. A celkom na záver stručná informácia. Pán Oldřich Čepelka z Českej republiky sa vyjadril: „Když jsem slyšel o tom, že na Slovensku máte ročne 20 mil. korún na program obnovy dediny, tak mi zatrnulo. My v Česku máme možnost pracovat s daleko větší sumou - 300 až 400 mil. českých korún.“ Aj toto je výzva, aj toto je memento, ako sa súčasná vláda, predovšetkým ministerstvo financií správa k vidieku. Ďakujem vám veľmi pekne. Pevne verím, že budeme pri hlasovaní naladení na spoločnú nôtu.